Tootespetsifikaadi olulise muudatuse heakskiitmise taotluse avaldamine vastavalt Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punktile a

(2022/C 234/08)

Käesoleva dokumendi avaldamine annab õiguse esitada muutmistaotluse kohta vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51 kolme kuu jooksul alates käesoleva dokumendi avaldamise kuupäevast.

KAITSTUD PÄRITOLUNIMETUSE / KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlemine kooskõlas määruse (EL) nr 1151/2012 artikli 53 lõike 2 esimese lõiguga

„Chianti Classico“

ELi nr: PDO-IT-0108-AM03 — 20.3.2019

KPN (X) KGT ( )

1. Taotlejate rühm ja õigustatud huvi

Consorzio olio DOP Chianti Classico (kaitstud päritolunimetusega oliiviõli „Chianti Classico“ tootjate ühendus) asukohaga via Sangallo, 41 – loc. Sambuca – Tavernelle Val di Pesa- (FI).

Eespool nimetatud ühendus vastab 14. oktoobri 2013. aasta ministri määruse nr l2511 artikli 13 lõikes 1 sätestatud nõuetele.

2. Liikmesriik või kolmas riik

Itaalia

3. Tootespetsifikaadi osa, mida muutmine hõlmab:

☐ Toote nimetus

☒ Toote kirjeldus

☒ Geograafiline piirkond

☐ Päritolutõendid

☒ Tootmismeetod

☒ Seos piirkonnaga

☒ Märgistus

☒ Vabasse ringlusse lubamine; pakendi liigid; kontroll.

4. Muudatus(t)e liik

☒ Registreeritud KPNi või KGT tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline.

☐ Sellise registreeritud KPNi või KGT tootespetsifikaadi muudatus, mille koonddokumenti (või sellega võrdväärset) ei ole avaldatud ja mis on määruse (EL) nr 1151/2012 artikli 53 lõike 2 kolmanda lõigu kohaselt oluline.

5. Muudatus(ed)

Toote kirjeldus:

— Tehakse ettepanek teha mõned muudatused tootespetsifikaadi artiklisse 10 ja koonddokumendi punkti 3.2.

Üks muudatus on seotud kaitstud päritolunimetusega esimese külmpressi oliiviõli „Chianti Classico“ keemilise hindamisega. Täpsemalt jäetakse välja ultraviolettkiirguse neelduvuse analüüs ja viide polüfenoolide sisalduse analüüsimeetodile; lisatakse väikese molekulmassiga biofenoolide analüüs ning alfa-tokoferooli analüüs asendatakse tokoferoolide üldsisalduse analüüsiga.

Seega, praegune sõnastus:

„Keemiline hinnang:

a) happesus (väljendatud oleiinhappena) kuni 0,5 %;

b) peroksiidarv kuni 12 mekv O2/kg;

c) ultraviolettkiirguse neeldumine: K232 kuni 2,1 ja K270 kuni 0,2;

d) suur oleiinhappesisaldus: > 72 %;

e) CMP (polüfenoolid) üldsisaldus üle 150 ppm;

f) tokoferoolide üldsisaldus kokku üle 140 ppm.“

asendatakse järgmisega:

„Keemiline hinnang:

a) happesus (väljendatud oleiinhappena) kuni 0,5 %;

b) peroksiidarv kuni 12 mekv O2/kg;

c) suur oleiinhappesisaldus: > 72 %;

d) polüfenoolide üldsisaldus üle 150 ppm;

e) alfa-tokoferoolide üldsisaldus üle 140 ppm.“

Leiti, et ultraviolettkiirguse neelduvuse analüüsi võib välja jätta.

See analüüs tehakse K270 ja K232 väärtuse määramiseks.

K270 kasutatakse selleks, et näidata rektifitseeritud õli olemasolu esimese külmpressi oliiviõlis, kuna seda tüüpi pettuse korral suureneb K270 väärtus.

Aastatepikkuse kontrolli tulemusena on võimalik seda liiki pettused Itaalia kaitstud päritolunimetusega ja/või kaitstud geograafilise tähisega õlide puhul kindlalt välistada ning seetõttu eelistatakse asendada see analüütiline hindamine teiste, kasulikumate meetoditega, et kaitsta kaitstud päritolunimetusega oliiviõli „Chianti Classico“ ja suurendada selle väärtust.

K232 annab kvalitatiivset teavet õli oksüdatsiooniastme kohta ja õli vananedes see väärtus suureneb.

Leitakse – muu hulgas tootjate kulude täiendava suurenemise vältimiseks –, et see teave on rahuldavalt esitatud peroksiidarvu analüüsiga.

Nende muudatuste eesmärk on seega parandada kaitstud päritolunimetusega oliiviõli „Chianti Classico“ käsitleva analüütilise teabe kvaliteeti, suurendamata seejuures kulusid.

Seoses polüfenoolide üldsisaldust puudutava selgitusega tehakse ettepanek jätta välja viide Milano katsekeskuse välja töötatud analüüsimeetodile, kuna seda meetodit enam ei kasutata ja kõik Itaalia laborid, kellel on lubatud kaitstud päritolunimetusega õlisid sertifitseerida, kasutavad ühte ja sama akrediteeritud meetodit.

Biofenoolide keemiline analüüs annab teavet, mis (nagu nüüd teatakse) on tarbija jaoks väga oluline, sest see võimaldab mõista kaitstud päritolunimetusega oliiviõli „Chianti Classico“ tegelikku kvaliteeti.

Üldise tokoferoolide (vitamiinide) analüüsi asemel, mis näitab nende ühendite üldsisaldust õlis, võetakse kasutusele alfa-tokoferooli, st ühe tavaliselt esineva tokoferooli analüüs.

See parameeter on sobivam ja olulisem, sest alfa-tokoferool moodustab ligikaudu 90–95 % kõikidest õlis sisalduvatest tokoferoolidest ja on kõige suurema bioaktiivsusega. Seega, säilitades minimaalse piirnormi 140 ppm, kuid täpsustades, et see viitab ainult alfa-tokoferoolile, tagatakse suurema vitamiinide üldsisaldusega õli (teised on gamma-tokoferool, delta-tokoferool ja beeta-tokoferool).

Geograafiline piirkond

— Geograafilise piirkonna määratlust ei ole muudetud. Muudatus puudutab tootespetsifikaadi artiklit 3 ja koonddokumendi punkti 4. Kõnealuse artikliga rakendatakse 26. novembri 2019. aasta piirkondliku seaduse nr 63 sätteid, millega luuakse Barberino-Tavernelle kommuun, mis on moodustatud Barberino Val di Elsa ja Tavernelle Val di Pesa kommuunide ühinemise teel.

Seega, praegune sõnastus

„Oliiviõli „Chianti Classico“ tootmise piirkond hõlmab Siena ja Firenze provintsi järgmiste kommuunide halduspiirkondi: Castellina in Chianti, Gaiole in Chianti, Greve in Chianti ja Radda in Chianti tervikuna ning Barberino Val d’Elsa, Castelnuovo Berardenga, Poggibonsi, San Casciano in Val di Pesa ja Tavarnelle Val di Pesa osaliselt.“

asendatakse järgmisega:

„Oliiviõli „Chianti Classico“ tootmise piirkond hõlmab Siena ja Firenze provintsi järgmiste kommuunide halduspiirkondi: Castellina in Chianti, Gaiole in Chianti, Greve in Chianti ja Radda in Chianti tervikuna ning Barberino-Tavarnelle, Castelnuovo Berardenga, Poggibonsi ja San Casciano osaliselt.“

Tootmismeetod

— Muudetakse tootespetsifikaadi artiklit 2 ja koonddokumendi punkti 3.2. Peale selle lisatakse see teave koonddokumendi punkti 3, kus see on asjakohasem.

Tekst

„Ekstra neitsioliiviõli „Chianti Classico“ tootmiseks kasutatakse registreeritud oliiviistandustest pärit oliive, millest vähemalt 80 % kuulub sortidesse „Frantoio“, „Correggiolo“, „Moraiolo“ ja „Leccino“ (eraldi või kombineerituna) ning mitte üle 20 % piirkonna muudesse sortidesse, mis peavad olema samuti kantud Toskaana õlitaimede iduplasma registrisse.“

asendatakse järgmisega:

„Oliiviõli „Chianti Classico“ tootmiseks kasutatakse üksnes oliive, mis on pärit tootespetsifikaadi artiklis 3 määratletud geograafilises piirkonnas asuvas geograafilises tootmispiirkonnas paiknevatest registrisse kantud oliiviistandustest. Vähemalt 80 % iga istanduse puudest peavad kuuluma sortidesse „Frantoio“, „Correggiolo“, „Moraiolo“, „Leccino“, „Leccio del Corno“ (kas ühte neist või mitmesse neisse) ning kuni 20 % neist võivad kuuluda muudesse kohalikesse sortidesse, mis peavad olema samuti kantud Toscana õlitaimede iduplasma registrisse.“

Selle selgitusega soovitakse täpsustada, et on lubatud registreerida maatükke, millele on istutatud ühte sorti oliivipuud, isegi kui need ei kuulu põhisortidesse („Frantoio“, „Correggiolo“, „Leccino“ ja „Moraiolo“). Tootespetsifikaadi nõuetele vastamiseks peab vähemalt 80 % oliiviistanduse puudest tervikuna kuuluma põhisortidesse. Seega on võimalik kanda kaitstud päritolunimetusega „Chianti Classico“ oliiviistanduste registrisse n-ö vähemtähtsate sortide kasvukohti, ilma et oleks vaja järgida tootespetsifikaadis sätestatud miinimumprotsente.

Lisaks lisatakse peamiste sortide loetellu, mis peavad moodustama vähemalt 80 % oliiviistanduse puudest, mis sobivad kaitstud päritolunimetusega oliiviõli „Chianti Classico“ tootmiseks, sort „Leccio del Corno“, mis on pärit ja avastatud ühest selles piirkonnas, nimelt San Casciano Val di Pesa kommuunis asuvast põllumajandusettevõttest. Sordist „Leccio del Corno“ saadud oliiviõli kvaliteediomadused on väga sarnased peamiste sortide omadustega: intensiivsed puuviljanoodid ning tuntavalt mõrkjas ja kirbe maitse.

See täiendus on põhjendatud aastate jooksul tehtud analüüsidega, mis näitavad, et kaitstud päritolunimetusega oliiviõli „Chianti Classico“ keskmised organoleptilised omadused ja ainult sordist „Leccio del Corno“ saadud õli keskmised organoleptilised omadused, samuti ainult sordist „Leccio del Corno“ saadud õli keemilised ja füüsikalised omadused on täielikult kooskõlas kaitstud päritolunimetuse „Chianti Classico“ omadustega.

— Muudatus puudutab tootespetsifikaadi artiklit 5, mis käsitleb saagikust.

Tekst

„Oliivipuude saagikus ei tohi ületada 650 kg/ha oliiviistanduste puhul, mille tihedus on vähemalt 200 puud. Väiksema tihedusega istanduste puhul ei tohi saagikus olla suurem kui 3,25 kg puu kohta. Istandustes, mille tihedus on suurem kui 500 puud hektari kohta, ei tohi see piirmäär ületada 2 kg õli ühe puu kohta.“

asendatakse järgmisega:

„Oliivipuude saagikus ei tohi ületada: 20 kg puu kohta oliiviistanduste puhul, mille tihedus on kuni 250 puud hektari ja põllumajandusüksuse kohta; 12 kg puu kohta oliiviistanduste puhul, mille tihedus on 251 kuni 500 puud hektari ja põllumajandusüksuse kohta; 8 kg puu kohta oliiviistanduste puhul, mille tihedus on rohkem kui 501 puud hektari ja põllumajandusüksuse kohta. Igal juhul ei tohi põllumajandusettevõtte maksimaalne õlisaagis 100 kg oliivide kohta ületada 20 %. Neid piirmäärasid tuleb järgida ka juhul, kui segatakse rohkem kui ühe põllumajandusüksuse partiidest pärit oliive. Kindlaksmääratud saagikus on töödeldava partii keskmine saagikus.“

Kõnealuse artikli muudatusega minnakse n-ö üle oliiviõlilt oliividele, viidates artiklis 5 juba sätestatud kolmele istutustustiheduse klassile, ilma et de facto kehtestataks piiranguid või suurendataks oliiviõli tootvate üksuste tootmisvõimsust.

Muudatuse eesmärk on lihtsustada oliivikasvatajate kontrollimist.

— Muudatus puudutab tootespetsifikaadi artiklit 7, mis käsitleb saagikoristuse ja ladustamise korda.

Tekst

„Oliivid peavad olema otse puu otsast nopitud, vajaduse korral kogutud võrkudesse või kiledele, neid tuleb transportida ja ladustada virnastatavates kastides, mille viis külge on augustatud, kuni 30 cm kõrguste kihtide kaupa, augustatud kastides või kärudes. Kui oliive ladustatakse, peab see toimuma sobivas jahedas ja ventileeritavas ruumis mitte kauem kui kolm päeva pärast saagikoristust. Transport õlipressimisettevõttesse võib toimuda samades kastides või muudes asjakohastes mahutites. Kottide või pallpakendamise kasutamine on keelatud. Kui kasutatakse kaste ja/või kärusid, tuleb oliivid transportida õlipressimisettevõttesse samal päeval, mil need korjati. Ladustamine õlipressimisettevõttes enne pressimist peab toimuma ruumides ja mahutites, mis tagavad toote kvaliteediomaduste säilimise. Oliivid tuleb töödelda 24 tunni jooksul pärast tarnimist õlipressimisettevõttesse, mis peab asuma käesoleva tootespetsifikaadi artiklis 3 osutatud territooriumil, ning olema sobiv vastavalt artiklis 8 sätestatud tingimustele.“

asendatakse järgmisega:

„Oliivid peavad olema otse puu otsast nopitud, vajaduse korral kogutud võrkudesse või kiledele, ning neid tuleb transportida ja ladustada virnastatavates kastides, mille viis külge on augustatud, kuni 30 cm kõrguste kihtide kaupa, või augustatud kastides või kärudes. Kui oliive ladustatakse, peab see toimuma sobivas jahedas ja ventileeritavas ruumis mitte kauem kui kolm päeva pärast saagikoristust. Transport õlipressimisettevõttesse võib toimuda samades kastides või muudes asjakohastes mahutites. Kottide või pallpakendamise kasutamine on keelatud. Ladustamine õlipressimisettevõttes enne pressimist peab toimuma ruumides ja mahutites, mis tagavad toote kvaliteediomaduste säilimise. Kui saagikoristuseks kasutatakse kaste ja/või kärusid, tuleb oliivid transportida õlipressimisettevõttesse samal päeval, mil need korjati. Oliivid tuleb töödelda 24 tunni jooksul pärast tarnimist õlipressimisettevõttesse, mis peab asuma käesoleva tootespetsifikaadi artiklis 3 osutatud territooriumil, ning olema sobiv vastavalt artiklis 8 sätestatud tingimustele.“

Et muuta lause selgemaks, on pärast sõnu „kuni 30 cm kõrguste kihtide kaupa“ lisatud sõna „või“.

Eelviimase lõigu lisamise eesmärk on täpsustada, et oliivide transport õlipressimisettevõttesse peab toimuma samal päeval kui saagikoristus, kui korjatud oliive hoitakse kastides või kärudes. See muudatus on vajalik, et tagada oliivide (mis on väga tõenäoliselt kahjustatud) kiire töötlemine.

— Muudatus puudutab tootespetsifikaadi artiklit 8, mis käsitleb õli ekstraheerimise meetodit ja partii koostamist.

Tekst

„Pärast oliivide puhastamist ümbritseva õhu temperatuuril vees või õhu käes peab oliiviõli „Chianti Classico“ ekstraheerimine toimuma usaldusväärsete ja ühtsete mehaaniliste ja füüsikaliste meetodite abil. Ekstraheerimisrajatiste temperatuur peab olema reguleeritud nii, et see ei oleks kõrgem kui 27 °C.“

asendatakse järgmisega:

„Pärast oliivide puhastamist ümbritseva õhu temperatuuril vees, õhu käes või ilma õhu juurdepääsuta peab oliiviõli „Chianti Classico“ ekstraheerimine toimuma usaldusväärsete ja ühtsete mehaaniliste ja füüsikaliste meetodite abil. Ekstraheerimisrajatiste temperatuur peab olema reguleeritud nii, et see ei oleks kõrgem kui 27 °C.“

See täiendus on vajalik selgitamaks, et puhastamise etapis võib kasutada nii vett kui ka õhku.

Seos piirkonnaga

— See punkt ei ole muudatus selle sõna otseses mõttes. Praeguses spetsifikaadis seos piirkonnaga puudub, see sisaldub ainult avaldatud koonddokumendis. Seetõttu tuleb koonddokumendi tekst lisada spetsifikaadi konkreetsesse artiklisse.

Spetsifikaati lisatav tekst on järgmine:

„Seos piirkonnaga Artikkel 18 Oliiviõli „Chianti Classico“ tootmise piirkonnas on erilised klimaatilised ja hüdrogeoloogilised tingimused ning piirkond ise on geograafiliselt hästi välja kujunenud juba alates 14. sajandist. Tootmispiirkonna maastik ja kliima on küllaltki ühtsed, neid iseloomustavad mõõduka temperatuuriga ja kuivad sügised ning karmid talved. Kogu piirkond tervikuna on omadustega, mis võimaldavad kasvatada oliivipuid kogu piirkonna looduslikus ulatuses, ning see asjaolu mõjutas ja mõjutab praegugi viljade valmimise tsüklit. Kõnealuses piirkonnas kasutatavate vanade viljelustehnikate kohaselt korjatakse viljad enne tegelikku valmimist otse puult. Temperatuuritingimuste tõttu viljelevad kohalikud põllumajandustootjad kindla võrakujuga (laialiulatuvate okstega või vaasikujuline pügamine) oliivipuid, sest nendes laialiulatuvates võrades jaotub paremini soojus ja valgus, mis on olulised elemendid oliivipuude arenguks neil lühikestel ajavahemikel aastas. Esimese külmpressi oliiviõli „Chianti Classico“ toodetakse Toscanas traditsiooniliselt kasvatatavatest sortidest ja selle eripäraks on omapärased organoleptilised omadused, eelkõige intensiivselt mõrkjas ja kirbe maitse ning tuntavad puuviljased noodid lõhnabuketis. Kaitstud päritolunimetusega esimese külmpressi oliiviõli „Chianti Classico“ keemilised ja organoleptilised omadused on seotud tootmispiirkonna kliimatingimustega, mis mõjutavad otseselt fenoolide kvaliteeti ja kogust, maitses tuntavat mõrudust ja kirbust ning tugevat puuviljalõhna. Kuna vilju tuleb esimeste sügiseste öökülmade eest kaitsta, on tavapärane varane saagikoristus (st enne, kui oliivide valmimine on lõppenud). Selle tava puhul saadakse küll mõnevõrra väiksem kogus õli, kuid sel viisil korjatud oliivides on polüfenoolide sisaldus veel siiski suur ning aitab tuua maitses intensiivselt esile mõrud ja kirbed noodid, mille järgi õli „Chianti Classico“ ära tunda. Kuna sügisel on tootmispiirkonna temperatuur väga kõikuv, on esimese külmpressi oliiviõlile „Chianti Classico“ iseloomulik ka väga selge puuviljane aroom. Tootmispiirkond leidis märkimisväärset tunnustust hertsog Cosimo III poolt 1716. aastal välja kuulutatud seadusega, milles märgiti territooriumi tegelikud piirid ja kiideti kohaliku veini- ja oliivitootmise eripära: seadus kujutas endast omamoodi kaitstud päritolunimetust ammu enne selle termini leiutamist. 1819. aastal loetles G. Tavanti oliive käsitlevas täielikus teoreetilises ja praktilises uurimuses „Chianti Classico“ tootmispiirkonna peamised kasvatatavad sordid.“

Märgistus

— Muudatus puudutab tootespetsifikaadi artiklit 17 („Tähistamine ja pakendamine“) ja koonddokumendi punkti 3.6.

Teises reas on sõnad „õigusnormid ja kaubanduseeskirjad’ asendatud sobivama väljendiga „kehtivad õigusnormid“.

Sõnade „Denominazione di Origine Protetta“ asukohale viitav sõna „vahetult“ on välja jäetud ja lubatud on kasutada lühendit DOP (KPN).

Tekst

„Eelmises artiklis osutatud pakendite märgistele tuleb lisaks tavapärastele õigusnormide ja kaubanduseeskirjadega ette nähtud üksikasjadele märkida selgete ja kustutamatute tähtedega „Olio Extravergine di Oliva Chianti Classico“ ning vahetult selle järel sõnad „Denominazione di Origine Protetta“ (kaitstud päritolunimetus) ja tootmisaasta kooskõlas käesoleva tootespetsifikaadi artikliga 6. Päritolunimetusele on keelatud lisada käesolevas tootespetsifikaadis sõnaselgelt sätestamata omadusi. Siiski on lubatud kasutada tootjate ühenduste kaubamärke ning põllumajanduslike majapidamiste ja põllumajandusettevõtete nimesid või kohanimesid, mis viitavad oliivide tegelikule tootmispaigale. Päritolunimetus peab olema märgisel esitatud selgete, kustutamatute tähtedega, mis eristuvad selgesti märgise värvist. Mis tahes muude lisatud sõnade tähtede suurus ei või ületada 50 % päritolunimetuse tähtede suurusest.“

asendatakse järgmisega:

„Eelmises artiklis osutatud pakendite märgistele tuleb lisaks tavapärastele kehtivate õigusnormidega ette nähtud üksikasjadele märkida selgete ja kustutamatute tähtedega sõnad „Olio Extravergine di Oliva Chianti Classico“ ning sõnad „Denominazione di Origine Protetta“ (kaitstud päritolunimetus) või lühend „DOP“ (KPN) ja tootmisaasta kooskõlas käesoleva tootespetsifikaadi artikliga 6.“

Päritolunimetusele on keelatud lisada käesolevas tootespetsifikaadis sõnaselgelt sätestamata ülistavaid väljendeid. Siiski on lubatud kasutada tootjate ühenduste tähiseid ning põllumajanduslike majapidamiste ja põllumajandusettevõtete nimesid või kohanimesid, mis viitavad oliivide tegelikule tootmispaigale.

Päritolunimetus peab olema märgisel esitatud selgete, kustutamatute tähtedega, mis eristuvad selgesti märgise värvist. Mis tahes muude sõnade tähtede suurus ei või ületada 50 % päritolunimetuse tähtede suurusest.“

Nende muudatuste eesmärk on võimaldada kohandada nende sõnade lisamise viisi vastavalt märgistuse liigile.

Vabasse ringlusse lubamine, pakendi liigid, kontroll

Vabasse ringlusse lubamine

— Muudatus puudutab tootespetsifikaadi artiklit 13; see teave lisatakse ka koonddokumendi punkti 3.5, mis käsitleb vabasse ringlusse lubamise aega ja villimise tähtaega.

Tekst

„Oliiviõli „Chianti Classico“ võib villida kuni tootmisaastale järgneva aasta 31. oktoobrini ja lubada vabasse ringlusse kuni järgmise aasta veebruarini. Oliiviõli „Chianti Classico“ märgisel peab alati olema selgelt märgitud tootmisaasta.“

asendatakse järgmisega:

„Oliiviõli „Chianti Classico“ võib villida kuni tootmisaastale järgneva teise aasta 31. jaanuarini. Oliiviõli „Chianti Classico“ märgisel peab alati olema selgelt märgitud tootmisaasta.“

Tehakse ettepanek kaotada nõue, et õli tuleb lasta vabasse ringlusse (st pakendaja peab hakkama seda müüma) 28. veebruariks, kuna on selgunud, et see piirang on ülemäärane ja piirab äritegevust. Tarbijale õige teabe andmine on igal juhul tagatud kohustusega märkida märgisele selgelt aastaarv ja eelkõige kohustusega märkida märgisele õli kõlblikkusaeg. Samuti tehakse ettepanek määrata villimise tähtajaks saagikoristusaastale järgneva teise aasta 31. jaanuar.

Oliiviõli säilib oma olemuse pärast ja meie oludes lahtiselt paremini kui villituna. Seetõttu eelistavad tootjad üldjuhul villida õli tellimuste alusel ja püüavad hoida laos võimalikult vähe õlipudeleid või -purke. See on vajalik, et säilitada toote värskus ja kvaliteet.

Eelöeldut silmas pidades ja selleks, et lahendada kõik kaitstud päritolunimetusega oliiviõli „Chianti Classico“ säilitamise ja turustamisega seotud probleemid ning vältida selliste probleemide tekkimist tulevikus, ning arvestades, et kaitstud päritolunimetusega oliiviõli „Chianti Classico“ märgisel peab igal juhul olema märgitud kõlblikkusaeg, peetakse asjakohaseks määrata uueks villimise tähtajaks saagikoristusaastale järgneva teise aasta 31. jaanuar.

— Muudatus puudutab spetsifikaadi artiklit 15, mis käsitleb uut villimise tähtaega seda tüüpi õlide puhul, mis ei ole filtreeritud settevabaks.

Tekst

„Erandina käesoleva artikli esimesest lõigust võib õli, mis vastab spetsifikaadis sätestatud eeskirjadele, villida hiljemalt oliivide koristusele järgneva aasta 31. oktoobriks, kui see on filtreeritud settevabaks enne tootmisaasta 31. detsembrit, või igal juhul enne sertifitseerimistaotluse esitamise kuupäeva.“

asendatakse järgmisega:

„Erandina käesoleva artikli esimesest lõigust võib õli, mis vastab spetsifikaadis sätestatud eeskirjadele, villida hiljemalt oliivide koristusele järgneva teise aasta 31. jaanuariks, kui see on filtreeritud settevabaks enne tootmisaasta 31. detsembrit, või igal juhul enne sertifitseerimistaotluse esitamise kuupäeva.“

Tehakse ettepanek määrata villimise tähtajaks saagikoristusaastale järgneva teise aasta 31. jaanuar.

See muudatus tuleneb eespool mainitud artikli 13 muudatusest.

Välja jäetava lause sõnastus on järgmine:

„Kui õli ei ole koristusaasta 31. detsembriks kohe filtreeritud settevabaks, tuleb seda säilitada inertgaasi keskkonnas“.

Tehakse ettepanek kaotada nõue säilitada filtreerimata õli inertgaasi keskkonnas, jättes samal ajal alles 45-päevase pakendamise tähtaja, mis hakkab kulgema alates sertifitseerimise kuupäevast.

Inertgaasi keskkonnas hoitav filtreerimata õli säilitab oma omadused, erinevalt filtreerimata õlist, mida hoitakse gaasi kasutamata. Siiski leitakse, et kui ettevõtjatelt nõutakse õli villimist 45 päeva jooksul pärast sertifitseerimise kuupäeva, võib see pakkuda tarbijale igakülgset kaitset. Kui õli ei villita 45 päeva jooksul, tuleb keemilist ja organoleptilist kontrolli korrata.

Pakendi liigid

— Muudetakse tootespetsifikaadi artiklit 16 ja koonddokumendi punkti 3.5.

Praegune sõnastus

„Õli „Chianti Classico“ tuleb tootmispiirkonnas pakendada klaasist või metallist anumatesse, mille mahud on kindlaks määratud ja nominaalmahutavus kuni viis (5) liitrit. Lubatud on ka alla 100 ml mahutavusega, erineva kujuga klaasist, metallist või polüetüleentereftalaadist (PET-kile) anumad, tingimusel et pakendamisel on arvestatud kehtivate õigusaktidega lubatud kogumahutavust. Iga anum tuleb sulgeda hermeetiliselt, nii et selle avamisel pitser murdub.“

asendatakse järgmisega:

„Oliiviõli „Chianti Classico“ tuleb artiklis 3 nimetatud tootmispiirkonnas pakendada seadusega lubatud materjalist ja mahutavusega anumatesse. Pakend peab olema suletud kooskõlas õigusnormidega ja varustatud pitseriga. Anumate puhul, mille mahutavus on väiksem kui 100 ml, ei pea mahutavust märkima.“

Tehakse ettepanek lubada eri materjalidest ja erineva mahutavusega anumate kasutamist, et ettevõtjad saaksid paremini vastata turunõudlusele.

Samuti võimaldab see ettevõtjatel kinnitada pitseri kõige sobivamal viisil, arvestades anuma liiki.

Kontroll

— Tootespetsifikaati lisatakse kontrolle käsitlev eraldi artikkel. See hõlmab kogu teavet kontrollorgani kohta.

Uus artikkel on järgmine:

„Kontroll Artikkel 19 Kontrollorgan kontrollib toote vastavust tootespetsifikaadile vastavalt kehtivatele ELi õigusaktidele. Vastutav kontrollorgan on Valoritalia Srl, mille registrijärgne asukoht on Via Piave 24, 00187 Rooma, Tel +390645437975; Faks +390645438908; E-post: info@valoritalia.it.“

KOONDDOKUMENT

„Chianti Classico“

ELi nr: PDO-IT-0108-AM03 – 20.3.2019

KPN (X) KGT ( )

1. [KPNi või KGT] Nimetus(ed)

„Chianti Classico“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik [loetletud XI lisas]

Klass 1.5. Õlid ja rasvad (või, margariin, õli jne)

3.2. Punktis 1 esitatud nimetusele vastava toote kirjeldus

„Chianti Classico“ on esimese külmpressi oliiviõli, millel on vabasse ringlusse lubamisel järgmised omadused.

Keemiline hinnang:

a) happesus (väljendatud oleiinhappena) kuni 0,5 %;

b) peroksiidarv kuni 12 mekv O2/kg;

c) suur oleiinhappesisaldus: > 72 %;

d) polüfenoolide üldsisaldus üle 150 ppm;

e) alfa-tokoferoolide üldsisaldus üle 140 ppm.

Organoleptiline hinnang:

Oliiviõlil peavad olema järgmised omadused:

— intensiivne roheline kuni kuldse varjundiga roheline värvus;

— oliiviõlile omane puuviljaaroom.

Täpsemalt peavad degusteerimiskatse tulemused olema järgmised:

a) roheline puuviljasus 3–8

b) mõrudus 2–8

c) kirbus 2–8

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Esimese külmpressi oliiviõli „Chianti Classico“ tootmiseks tuleb kasutada oliive, mis on pärit registreeritud oliiviistandustes kasvatavatelt puudelt, millest vähemalt 80 % kuuluvad sortidesse „Frantoio“, „Correggiolo“, „Moraiolo“, „Leccino“ ja „Leccio del Corno“ (kas ühte neist või mitmesse neisse) ning kuni 20 % muudesse kohalikesse sortidesse, mis peavad olema samuti kantud Toscana õlitaimede iduplasma registrisse.

3.4. Tootmise erietapid, mis peavad toimuma määratletud geograafilises piirkonnas

Kõik tootmisprotsessi etapid, kasvatamine, koristamine ja õli ekstraheerimine peavad toimuma üksnes punktis 4 osutatud geograafilises tootmispiirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Oliiviõli „Chianti Classico“ võib villida kuni tootmisaastale järgneva teise aasta 31. jaanuarini. Märgisel peab alati olema selgelt märgitud tootmisaasta.

Esimese külmpressi oliiviõli „Chianti Classico“ tuleb artiklis 4 nimetatud tootmispiirkonnas pakendada seadusega lubatud materjalist ja mahutavusega anumatesse. Pakend peab olema suletud kooskõlas õigusnormidega ja varustatud pitseriga. Anumate puhul, mille mahutavus on väiksem kui 100 ml, ei pea mahutavust märkima.

Esimese külmpressi oliiviõli „Chianti Classico“ peab olema pakendatud geograafilises tootmispiirkonnas, sest nii on kõige paremini tagatud toote päritolu kontroll ja pakendamata toote piirkonnast väljaveol võivad halveneda või kaduda punktis 3.2 kindlaks määratud eriomadused, eelkõige esimese külmpressi oliiviõlile „Chianti Classico“ iseloomulikud mõrud ja kirbed noodid, mida saab kindlaks määrata fenoolsete antioksüdantide sisalduse ja lõhnaainete iseloomu järgi. Ümbervalamisel, pumpamisel, transportimisel ja mahalaadimisel (väljaspool geograafilist piirkonda toimuval villimisel korratakse neid tegevusi sagedamini) võib esimese külmpressi oliiviõli „Chianti Classico“ kaotada oma iseloomulikud omadused, mida on kirjeldatud punktis 3.2.

3.6. Sellise toote märgistamise erieeskirjad, millele registreeritud nimetus viitab

Pakendite märgistele tuleb lisaks tavapärastele kehtivate õigusnormidega ette nähtud üksikasjadele märkida selgete ja kustutamatute tähtedega sõnad „Olio Extravergine di Oliva Chianti Classico“ ning sõnad „Denominazione di Origine Protetta“ (kaitstud päritolunimetus) või lühend „DOP“ (KPN) ja tootmisaasta.

Päritolunimetusele on keelatud lisada käesolevas tootespetsifikaadis sõnaselgelt sätestamata ülistavaid väljendeid. Siiski on lubatud kasutada tootjate ühenduste tähiseid ning põllumajanduslike majapidamiste ja põllumajandusettevõtete nimesid või kohanimesid, mis viitavad oliivide tegelikule tootmispaigale.

Päritolunimetus peab olema märgisel esitatud selgete, kustutamatute tähtedega, mis eristuvad selgesti märgise värvist. Mis tahes muude lisatud sõnade tähtede suurus ei või ületada 50 % päritolunimetuse tähtede suurusest.“

4. Geograafilise piirkonna täpne määratlus

Oliiviõli „Chianti Classico“ tootmise piirkond hõlmab Siena ja Firenze provintsi järgmiste kommuunide halduspiirkondi: Castellina in Chianti, Gaiole in Chianti, Greve in Chianti ja Radda in Chianti tervikuna ning Barberino-Tavarnelle, Castelnuovo Berardenga, Poggibonsi ja San Casciano osaliselt.

See piirkond vastab 31. juuli 1932. aasta ministeeriumidevahelises dekreedis (avaldatud 9. septembril 1932. aastal Itaalia ametlikus väljaandes nr 209) kirjeldatud veini „Chianti Classico“ tootmise piirkonnale.

5. Seos geograafilise piirkonnaga

Geograafilise piirkonna eripära

Oliiviõli „Chianti Classico“ tootmise piirkonnas on erilised klimaatilised ja hüdrogeoloogilised tingimused ning piirkond ise on geograafiliselt hästi välja kujunenud juba alates 14. sajandist.

Tootmispiirkonna maastik ja kliima on küllaltki ühtsed, neid iseloomustavad mõõduka temperatuuriga ja kuivad sügised ning karmid talved. Kogu piirkond tervikuna on omadustega, mis võimaldavad kasvatada oliivipuid kogu piirkonna looduslikus ulatuses, ning see asjaolu mõjutas ja mõjutab praegugi viljade valmimise tsüklit.

Kõnealuses piirkonnas kasutatavate vanade viljelustehnikate kohaselt korjatakse viljad enne tegelikku valmimist otse puult.

Temperatuuritingimuste tõttu viljelevad kohalikud põllumajandustootjad kindla võrakujuga (laialiulatuvate okstega või vaasikujuline pügamine) oliivipuid, sest nendes laialiulatuvates võrades jaotub paremini soojus ja valgus, mis on olulised elemendid oliivipuude arenguks neil lühikestel ajavahemikel aastas.

Toote eripära

Esimese külmpressi oliiviõli „Chianti Classico“ toodetakse Toscanas traditsiooniliselt kasvatatavatest sortidest ja selle eripäraks on omapärased organoleptilised omadused, eelkõige intensiivselt mõrkjas ja kirbe maitse ning tuntavad puuviljased noodid lõhnabuketis.

Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Kaitstud päritolunimetusega esimese külmpressi oliiviõli „Chianti Classico“ keemilised ja organoleptilised omadused on seotud tootmispiirkonna kliimatingimustega, mis mõjutavad otseselt fenoolide kvaliteeti ja kogust, maitses tuntavat mõrudust ja kirbust ning tugevat puuviljalõhna.

Kuna vilju tuleb esimeste sügiseste öökülmade eest kaitsta, on tavapärane varane saagikoristus (st enne, kui oliivide valmimine on lõppenud). Selle tava puhul saadakse küll mõnevõrra väiksem kogus õli, kuid sel viisil korjatud oliivides on polüfenoolide sisaldus veel siiski suur ning aitab tuua maitses intensiivselt esile mõrud ja kirbed noodid, mille järgi õli „Chianti Classico“ ära tunda. Kuna sügisel on tootmispiirkonna temperatuur väga kõikuv, on esimese külmpressi oliiviõlile „Chianti Classico“ iseloomulik ka väga selge puuviljane aroom.

Tootmispiirkond leidis märkimisväärset tunnustust hertsog Cosimo III poolt 1716. aastal välja kuulutatud seadusega, milles märgiti territooriumi tegelikud piirid ja kiideti kohaliku veini- ja oliivitootmise eripära: seadus kujutas endast omamoodi kaitstud päritolunimetust ammu enne selle termini leiutamist. 1819. aastal loetles G. Tavanti oliive käsitlevas täielikus teoreetilises ja praktilises uurimuses „Chianti Classico“ tootmispiirkonna peamised kasvatatavad sordid.

Viide tootespetsifikaadi avaldamisele

Tootespetsifikaadi terviktekstiga saab tutvuda veebisaidil http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllumajandus-, toidu- ja metsandusministeeriumi veebisaidil (www.politicheagricole.it), klõpsates ekraani ülemises paremas osas linki „Qualità“, seejärel ekraani vasakus ääres linki „Prodotti DOP IGP STG“ ja lõpuks linki „Disciplinari di Produzione all’esame dell’UE“.

(1) ELT L 343, 14.12.2012, lk 1.